Σεμινάρια Πληροφορικής για τα μέλη του από το Δίκτυο «ΠΕΡΡΑΙΒΙΑ» 
ΔΕΛΤΙΟ ΤΥΠΟΥ 

Με ιδιαίτερη επιτυχία και εξαιρετικό ενδιαφέρον από πλευράς Συλλόγων συνεχίζονται τα Σεμινάρια Πληροφορικής (Υπηρεσιών Διαδικτύου INTERNET και Ηλεκτρονικού Ταχυδρομείου), που διοργανώνει το Δίκτυο Συλλόγων Επαρχίας Ελασσόνας και Αποδήμων «ΠΕΡΡΑΙΒΙΑ», στην αίθουσα σεμιναρίων του Εμπορικού Συλλόγου Ελασσόνας. 

Σκοπός των σεμιναρίων αυτών είναι η ενημέρωση όλων των Σωματείων – Μελών του Δικτύου «ΠΕΡΡΑΙΒΙΑ» στις δυνατότητες που παρέχει σήμερα το Διαδίκτυο και το Ηλεκτρονικό Ταχυδρομείο , με απώτερο στόχο την καθιέρωση του ηλεκτρονικού τρόπου επικοινωνίας, όλων των μελών του Δικτύου, μεταξύ τους. 

Η συμμετοχή στα Σεμινάρια αυτά είναι δωρεάν για τα μέλη, το δε κόστος καλύπτεται από το ίδιο το Δίκτυο «ΠΕΡΡΑΙΒΙΑ». 

Πρέπει να σημειωθεί ότι με τα παραπάνω, ιδιαίτερα προσεγμένα, σεμινάρια, το Δ.Σ του Δικτύου πιστεύει ότι όλοι οι Σύλλογοι - Μέλη του, θα έχουν πλέον τη γνώση να χρησιμοποιούν τις Νέες Τεχνολογίες ,θα μπορούν να ανοίξουν θυρίδα Ηλεκτρονικού Ταχυδρομείου και σε δεύτερη φάση θα μπορούν να ενημερώνουν οι ίδιοι, τον δικό τους χώρο φιλοξενίας στον ιστότοπο του Δικτύου με το όνομα www.diktioelassonas.gr. 

Πέρα από αυτό, ήδη το Δίκτυο «ΠΕΡΡΑΙΒΙΑ», δραστηριοποιείται προς την κατεύθυνση της δωρεάν χορήγησης Ηλεκτρονικών Υπολογιστών προς τα σωματεία – μέλη του ,που δεν διαθέτουν ακόμα, τέτοιον εξοπλισμό,, προκειμένου να διαδοθεί η χρήση της Πληροφορικής στις τοπικές κοινωνίες . 

Είναι μια προσπάθεια που πρέπει να βοηθηθεί έμπρακτα, κάποια στιγμή, και από τους τοπικούς φορείς (Επαρχείο, Δήμους, Νομαρχιακή Αυτοδιοίκηση κ.λ.π.), αφού έτσι θα δημιουργηθεί ένα Δίκτυο Συλλόγων, που με τη χρήση της Πληροφορικής θα λειτουργεί έξυπνα και γρήγορα, βοηθώντας στην ανάπτυξη ενός σπουδαίου Πολιτιστικού Προϊόντος, αντάξιου της περιοχής και της ιστορίας της. 

